title: Regulamentul de punere în aplicare (UE) 2019/1948 al Comisiei din 25 noiembrie 2019 de deschidere a unei anchete privind o posibilă eludare a măsurilor antidumping instituite prin Regulamentul de punere în aplicare (UE) 2018/186 al Comisiei vizând importurile de anumite tipuri de oțeluri rezistente la coroziune originare din Republica Populară Chineză și de supunere la înregistrare a acestor importuri

text:
                  26.11.2019

                  RO

                  Jurnalul Oficial al Uniunii Europene

                  L 304/10

         REGULAMENTUL DE PUNERE ÎN APLICARE (UE) 2019/1948 AL COMISIEI
         din 25 noiembrie 2019
         de deschidere a unei anchete privind o posibilă eludare a măsurilor antidumping instituite prin Regulamentul de punere în aplicare (UE) 2018/186 al Comisiei vizând importurile de anumite tipuri de oțeluri rezistente la coroziune originare din Republica Populară Chineză și de supunere la înregistrare a acestor importuri
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 13 alineatul (3) și articolul 14 alineatul (5),
         după informarea statelor membre,
         întrucât:
         A.   ANCHETA DIN OFICIU

                     (1)

                     Comisia Europeană („Comisia”) a decis, din proprie inițiativă, în temeiul articolului 13 alineatul (3) și al articolului 14 alineatul (5) din Regulamentul (UE) 2016/1036 („regulamentul de bază”), să ancheteze posibila eludare a măsurilor antidumping instituite vizând importurile de anumite tipuri de oțeluri rezistente la coroziune originare din Republica Populară Chineză și înregistrarea acestor importuri.

               B.   PRODUSUL

                     (2)

                     Produsul care face obiectul unei posibile eludări este reprezentat de produse laminate plate, din fier sau din oțel aliat sau din oțel nealiat; calmate cu aluminiu; placate sau acoperite prin galvanizare la cald cu zinc și/sau cu aluminiu, alte metale fiind excluse; pasivate chimic; conținând în greutate: minimum 0,015 %, însă maximum 0,170 % carbon, minimum 0,015 %, însă maximum 0,100 % aluminiu, maximum 0,045 % niobiu, maximum 0,010 % titan și maximum 0,010 % vanadiu; prezentate în rulouri, foi „tăiate la lungime” și „benzi înguste”.
                     Sunt excluse următoarele produse:

                                 —

                                 produsele din oțel inoxidabil, din oțeluri cu siliciu numite „magnetice” și din oțeluri rapide;

                                 —

                                 produsele simplu laminate la cald sau laminate la rece.

                           Produsul în cauză se încadrează în prezent la codurile NC ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 și ex 7226 99 70 (coduri TARIC: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010, 7226997094) și originare din Republica Populară Chineză („produsul în cauză”). Acesta este produsul căruia i se aplică măsurile aflate în prezent în vigoare.
                     Produsul care face obiectul anchetei vizând o posibilă eludare este reprezentat de anumite tipuri de oțeluri rezistente la coroziune. Acestea sunt produse laminate plate din fier, din oțel aliat sau din oțel nealiat; placate sau acoperite prin galvanizare la cald cu zinc și/sau aluminiu și/sau magneziu, aliate sau nu cu siliciu; pasivate chimic; cu sau fără alte tratamente de suprafață, cum ar fi gresarea sau hidrofobizarea; conținând în greutate: maximum 0,5 % carbon, maximum 1,1 % aluminiu, maximum 0,12 % niobiu, maximum 0,17 % titan și maximum 0,15 % vanadiu; prezentate în rulouri, foi „tăiate la lungime” și „benzi înguste”, încadrate în prezent la codurile NC ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (coduri TARIC: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), originare din Republica Populară Chineză („produsul care face obiectul anchetei”).
                     Sunt excluse următoarele produse:

                                 —

                                 produsele din oțel inoxidabil, din oțeluri cu siliciu numite „magnetice” și din oțeluri rapide;

                                 —

                                 produsele simplu laminate la cald sau laminate la rece;

                                 —

                                 rodusul în cauză, astfel cum este definit în considerentul 2 de mai sus.

               C.   MĂSURILE EXISTENTE

                     (3)

                     Măsurile în prezent în vigoare și posibil eludate sunt măsurile antidumping instituite prin Regulamentul de punere în aplicare (UE) 2018/186 al Comisiei (2) („măsurile existente”).

               D.   MOTIVELE

                     (4)

                     Comisia dispune de suficiente dovezi care indică faptul că măsurile antidumping existente vizând importurile de produs în cauză originar din Republica Populară Chineză sunt eludate prin ușoare modificări ale produsului în cauză.

                     (5)

                     Mai precis, statisticile TARIC arată că după instituirea, prin Regulamentul de punere în aplicare (UE) 2018/186 al Comisiei, a taxei antidumping definitive asupra produsului în cauză, s-a constatat o modificare semnificativă a configurației schimburilor comerciale care implică exporturi din Republica Populară Chineză în Uniune. Această modificare pare să nu aibă un alt motiv sau o altă justificare economică decât instituirea taxei.

                     (6)

                     În plus, dovezile indică faptul că această modificare este determinată de importurile de produs în cauză ușor modificat, de exemplu prin aplicarea unui strat subțire de ulei, prin creșterea ușoară a conținutului de carbon, de aluminiu, de niobiu, de titan sau de vanadiu sau prin înlocuirea stratului de acoperire pe bază de zinc sau aluminiu simplu cu un strat de acoperire pe bază de zinc-magneziu-aluminiu. Dovezile prima facie demonstrează că nu există nicio altă motivație sau justificare economică pentru astfel de procese, practici sau acțiuni decât instituirea taxei.

                     (7)

                     În plus, Comisia a obținut suficiente dovezi prima facie care indică faptul că efectele corective ale măsurilor antidumping existente vizând produsul în cauză sunt subminate, atât în ceea ce privește cantitatea, cât și prețul. Importurile de produs în cauză par să fi fost înlocuite de volume semnificative de importuri de produs care face obiectul anchetei. În plus, există suficiente dovezi prima facie care indică faptul că importurile de produs care face obiectul anchetei se realizează la prețuri inferioare prețului care nu determină prejudicii, stabilit în cadrul anchetei care a condus la instituirea măsurilor existente.

                     (8)

                     În final, Comisia a obținut suficiente dovezi prima facie care indică faptul că prețurile produsului care face obiectul anchetei sunt prețuri de dumping în raport cu valoarea normală stabilită anterior.

                     (9)

                     În cazul în care, în cursul anchetei, se vor identifica alte practici de eludare, care intră sub incidența articolului 13 din regulamentul de bază, decât cea menționată mai sus, aceste practici pot fi, de asemenea, vizate de anchetă.

               E.   PROCEDURA

                     (10)

                     Ținând cont de cele menționate mai sus, Comisia a concluzionat că există dovezi suficiente pentru a justifica deschiderea unei anchete în temeiul articolului 13 alineatul (3) din regulamentul de bază și pentru a dispune înregistrarea importurilor de produse care fac obiectul anchetei, în conformitate cu articolul 14 alineatul (5) din regulamentul de bază.

               (a)   Chestionarele

                     (11)

                     Pentru a obține informațiile pe care le consideră necesare pentru ancheta sa, Comisia va trimite chestionare producătorilor/exportatorilor cunoscuți și asociațiilor de producători/exportatori cunoscute din Republica Populară Chineză. Dacă este cazul, se pot solicita informații și industriei din Uniune.

                     (12)

                     În orice caz, toate părțile interesate ar trebui să contacteze Comisia în cel mai scurt timp, dar nu mai târziu de termenul stabilit la articolul 3 alineatul (2) din prezentul regulament. Termenul stabilit la articolul 3 alineatul (2) din prezentul regulament se aplică tuturor părților interesate.

                     (13)

                     Autoritățile din Republica Populară Chineză vor fi informate cu privire la deschiderea anchetei.

               (b)   Colectarea informațiilor și desfășurarea audierilor

                     (14)

                     Toate părțile interesate, inclusiv industria din Uniune, importatorii și orice asociație relevantă sunt invitate să își facă cunoscute în scris punctele de vedere și să transmită dovezi în sprijinul lor, cu condiția ca aceste informații să fie transmise în termenul prevăzut la articolul 3 alineatul (2). În plus, Comisia poate audia părțile interesate, cu condiția ca acestea să transmită o cerere scrisă din care să reiasă că există motive speciale pentru care ar trebui să fie audiate.

               (c)   Scutirea importurilor de la înregistrare sau de la aplicarea măsurilor

                     (15)

                     În conformitate cu articolul 13 alineatul (4) din regulamentul de bază, importurile de produs care face obiectul anchetei pot fi scutite de înregistrare sau de la aplicarea măsurilor dacă importurile respective nu constituie o eludare.

               F.   ÎNREGISTRAREA

                     (16)

                     În temeiul articolului 14 alineatul (5) din regulamentul de bază, importurile de produs care face obiectul anchetei se înregistrează pentru a se asigura faptul că, în cazul în care ancheta ar stabili existența unei eludări, va fi posibil să se perceapă taxe antidumping având o valoare corespunzătoare începând cu data la care a fost impusă înregistrarea unor astfel de importuri.

               G.   TERMENELE

                     (17)

                     În vederea unei bune administrări, ar trebui să se stabilească termene până la care:

                                 —

                                 părțile interesate să poată să se facă cunoscute Comisiei, să își facă cunoscute în scris punctele de vedere și să transmită răspunsurile la chestionar sau orice alte informații care trebuie să fie luate în considerare în cursul anchetei;

                                 —

                                 părțile interesate să poată să solicite în scris audierea lor de către Comisie.

                     (18)

                     Trebuie evidențiat faptul că o parte interesată își poate exercita drepturile procedurale menționate în regulamentul de bază doar dacă s-a făcut cunoscută în termenele indicate la articolul 3 din prezentul regulament.

               H.   LIPSA COOPERĂRII

                     (19)

                     Dacă o parte interesată refuză accesul la informațiile necesare sau nu le furnizează în termenele prevăzute sau dacă obstrucționează în mod semnificativ ancheta, se pot stabili, în conformitate cu articolul 18 din regulamentul de bază, constatări pozitive sau negative, pe baza datelor disponibile.

                     (20)

                     În cazul în care se constată că o parte interesată a furnizat informații false sau înșelătoare, acestea nu sunt luate în considerare și, în conformitate cu articolul 18 din regulamentul de bază, se pot utiliza datele disponibile.

                     (21)

                     Dacă o parte interesată nu cooperează sau cooperează doar parțial și, în consecință, constatările se bazează, în conformitate cu articolul 18 din regulamentul de bază, pe datele disponibile, rezultatul ar putea fi mai puțin favorabil respectivei părți decât dacă aceasta ar fi cooperat.

               I.   CALENDARUL ANCHETEI

                     (22)

                     În conformitate cu articolul 13 alineatul (3) din regulamentul de bază, ancheta se va încheia în termen de nouă luni de la data intrării în vigoare a prezentului regulament.

               J.   PRELUCRAREA DATELOR CU CARACTER PERSONAL

                     (23)

                     Se menționează faptul că orice date cu caracter personal colectate în cursul prezentei anchete vor fi tratate în conformitate cu Regulamentul (UE) 2018/1725 al Parlamentului European și al Consiliului privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date (3).

                     (24)

                     Un aviz privind protecția datelor care conține informații pentru toate persoanele cu privire la prelucrarea datelor cu caracter personal în cadrul activităților de apărare comercială ale Comisiei este disponibil pe site-ul de internet al DG Comerț: http://ec.europa.eu/trade/policy/accessing-markets/trade-defence/.

               K.   CONSILIERUL-AUDITOR

                     (25)

                     Părțile interesate pot solicita intervenția consilierului-auditor pentru proceduri comerciale. Consilierul-auditor examinează cererile de acces la dosar, litigiile privind confidențialitatea documentelor, cererile de amânare a termenelor și orice alte cereri privind drepturile la apărare ale părților interesate și ale terților care ar putea să apară în cursul procedurii.

                     (26)

                     Consilierul-auditor poate organiza audieri și poate media între partea sau părțile interesate și serviciile Comisiei, pentru a asigura respectarea deplină a drepturilor la apărare ale părților interesate.

                     (27)

                     Cererile de audiere adresate consilierului-auditor trebuie să fie formulate în scris și să fie motivate. Consilierul-auditor va examina motivația care stă la baza cererilor. Aceste audieri trebuie să aibă loc doar dacă problemele nu au fost soluționate împreună cu serviciile Comisiei în timp util.

                     (28)

                     Orice cerere trebuie să fie transmisă în timp util și cu promptitudine, pentru a nu se periclita buna desfășurare a procedurii. În acest sens, părțile interesate trebuie să solicite intervenția consilierului-auditor în cel mai scurt timp posibil de la apariția evenimentului care justifică o astfel de intervenție. În principiu, calendarul stabilit la articolul 3 pentru a solicita audieri de către serviciile Comisiei se aplică mutatis mutandis cererilor de audiere adresate consilierului-auditor. Atunci când cererile de audiere sunt transmise în afara calendarului prevăzut, consilierul-auditor va examina, de asemenea, motivele întârzierii, natura problemelor semnalate și impactul pe care aceste probleme îl au asupra drepturilor la apărare, ținând cont în mod corespunzător de interesele de a se asigura o bună administrare și de a se finaliza ancheta la timp.

                     (29)

                     Pentru informații suplimentare și date de contact, părțile interesate pot consulta paginile de internet dedicate consilierului-auditor de pe site-ul de internet al Direcției Generale Comerț: http://ec.europa.eu/trade/trade-policy-and-you/contacts/hearing-officer/,

               ADOPTĂ PREZENTUL REGULAMENT:

            Articolul 1
            Se deschide o anchetă în temeiul articolului 13 alineatul (3) din Regulamentul (UE) 2016/1036, pentru a se stabili dacă importurile în Uniune de produse laminate plate din fier, din oțel aliat sau din oțel nealiat; placate sau acoperite prin galvanizare la cald cu zinc și/sau aluminiu și/sau magneziu, aliate sau nu cu siliciu; pasivate chimic; cu sau fără alte tratamente de suprafață, cum ar fi gresarea sau hidrofobizarea; conținând în greutate: maximum 0,5 % carbon, maximum 1,1 % aluminiu, maximum 0,12 % niobiu, maximum 0,17 % titan și maximum 0,15 % vanadiu; prezentate în rulouri, foi „tăiate la lungime” și „benzi înguste”, încadrate în prezent la codurile NC ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (coduri TARIC: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093) („anumite tipuri de oțeluri rezistente la coroziune”), originare din Republica Populară Chineză, eludează măsurile impuse prin Regulamentul de punere în aplicare (UE) 2018/186 al Comisiei.
            Sunt excluse următoarele produse:

                        —

                        produsele din oțel inoxidabil, din oțeluri cu siliciu numite „magnetice” și din oțeluri rapide;

                        —

                        produsele simplu laminate la cald sau laminate la rece;

                        —

                        produsul în cauză, astfel cum este definit în considerentul 2 de mai sus.

            Articolul 2
            În temeiul articolului 13 alineatul (3) și al articolului 14 alineatul (5) din Regulamentul (UE) 2016/1036, autoritățile vamale iau măsurile corespunzătoare pentru a înregistra importurile în Uniune identificate la articolul 1 din prezentul regulament.
            Înregistrarea expiră la nouă luni de la data intrării în vigoare a prezentului regulament.
            Comisia, prin intermediul unui regulament, poate să invite autoritățile vamale să înceteze înregistrarea importurilor în Uniune de produse fabricate de producătorii/exportatorii care au solicitat o scutire de la înregistrare și cu privire la care s-a constatat că îndeplinesc condițiile pentru acordarea unei scutiri.

            Articolul 3

               (1)   O copie a chestionarelor este disponibilă pe site-ul de internet al DG Comerț http://trade.ec.europa.eu/tdi/case_details.cfm?id=2409.

               (2)   Pentru ca demersurile părților interesate să fie luate în considerare în cursul anchetei, ele trebuie să se facă cunoscute contactând Comisia, să își prezinte în scris punctele de vedere și să transmită răspunsurile la chestionare sau orice alte informații în termen de 37 de zile de la data intrării în vigoare a prezentului regulament, cu excepția cazului în care se prevede altfel.

               (3)   În plus, părțile interesate pot solicita să fie audiate de către Comisie în același termen de 37 de zile.

               (4)   Informațiile transmise Comisiei în scopul desfășurării anchetelor de apărare comercială trebuie să nu facă obiectul unor drepturi de autor. Înainte de transmiterea către Comisie a unor informații și/sau a unor date care fac obiectul drepturilor de autor ale unor părți terțe, părțile interesate trebuie să solicite permisiunea specifică a deținătorului drepturilor de autor care să permită în mod explicit Comisiei: (a) să utilizeze informațiile și datele în scopul prezentei proceduri de apărare comercială și (b) să furnizeze informațiile și/sau datele părților interesate de prezenta anchetă sub o formă care să le permită să își exercite drepturile la apărare.

               (5)   Toate informațiile scrise, inclusiv cele solicitate prin prezentul regulament, chestionarele completate și corespondența părților interesate, furnizate cu titlu confidențial, poartă mențiunea „Limited” (acces limitat) (4).

               (6)   Părțile interesate care transmit informații cu mențiunea „Limited” trebuie să furnizeze rezumate cu caracter neconfidențial ale acestora, în temeiul articolului 19 alineatul (2) din Regulamentul (UE) 2016/1036, care vor purta mențiunea „For inspection by interested parties” („versiune destinată consultării de către părțile interesate”). Aceste rezumate trebuie să fie suficient de detaliate pentru a permite o înțelegere rezonabilă a elementelor esențiale ale informațiilor transmise cu titlu confidențial. Dacă o parte interesată care transmite informații confidențiale nu furnizează un rezumat neconfidențial al acestora în formatul și de calitatea solicitate, informațiile respective pot să nu fie luate în considerare.

               (7)   Părțile interesate sunt invitate să transmită toate documentele și cererile prin intermediul TRON.tdi (https://tron.trade.ec.europa.eu/tron/TDI), inclusiv împuternicirile și fișele de certificare scanate, cu excepția răspunsurilor voluminoase, care trebuie să fie transmise pe suport CD-R sau DVD, în persoană sau prin scrisoare recomandată.
               Pentru a avea acces la TRON.tdi, părțile interesate au nevoie de un cont EU Login. Instrucțiuni complete cu privire la modul de înregistrare și de utilizare a TRON.tdi sunt disponibile la adresa: https://webgate.ec.europa.eu/tron/resources/documents/gettingStarted.pdf.
               Prin utilizarea TRON.tdi sau a e-mailului, părțile interesate își exprimă acordul cu privire la normele aplicabile transmiterii pe cale electronică a informațiilor conținute în documentul intitulat „CORESPONDENȚA CU COMISIA EUROPEANĂ ÎN CAZURILE DE APĂRARE COMERCIALĂ”, care este publicat pe site-ul de internet al Direcției Generale Comerț: https://trade.ec.europa.eu/doclib/docs/2014/june/tradoc_152581.pdf.
               Părțile interesate trebuie să își indice numele, adresa, numărul de telefon și o adresă de e-mail valabilă și trebuie să asigure faptul că adresa de e-mail furnizată este o adresă de e-mail oficială funcțională, care este verificată zilnic. După furnizarea datelor de contact, Comisia va comunica cu părțile interesate doar prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau a cazului în care natura documentului care trebuie trimis impune utilizarea unei scrisori recomandate. Pentru norme și informații suplimentare privind corespondența cu Comisia, inclusiv principiile care se aplică transmiterilor prin e-mail, părțile interesate trebuie să consulte instrucțiunile privind comunicarea cu părțile interesate menționată anterior.
               Adresa Comisiei pentru corespondență:

                           Comisia Europeană

                           Direcția Generală Comerț

                           Direcția H

                           Birou: CHAR 04/039

                           1049 Bruxelles

                           BELGIA

                           TRON.tdi: https://tron.trade.ec.europa.eu/tron/TDI

                     Adrese de e-mail: TRADE-R705-CORROSION-RESISTANT-STEELS@ec.europa.eu

            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21.

            (2)  Regulamentul de punere în aplicare (UE) 2018/186 al Comisiei din 7 februarie 2018 de instituire a unei taxe antidumping definitive și de percepere definitivă a taxei provizorii instituite la importurile de anumite tipuri de oțeluri rezistente la coroziune originare din Republica Populară Chineză (JO L 34, 8.2.2018, p. 16).

            (3)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

            (4)  Un document cu mențiunea „Limited” este un document considerat confidențial în temeiul articolului 19 din regulamentul de bază și al articolului 6 din Acordul OMC privind punerea în aplicare a articolului VI din GATT 1994 (acordul antidumping). De asemenea, el este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).


title: Regulamentul de punere în aplicare (UE) 2020/107 al Comisiei din 23 ianuarie 2020 privind autorizarea substanței ponceau 4R ca aditiv pentru hrana câinilor, a pisicilor și a peștilor ornamentali (Text cu relevanță pentru SEE)

text:
                  24.1.2020

                  RO

                  Jurnalul Oficial al Uniunii Europene

                  L 19/18

         REGULAMENTUL DE PUNERE ÎN APLICARE (UE) 2020/107 AL COMISIEI
         din 23 ianuarie 2020
         privind autorizarea substanței ponceau 4R ca aditiv pentru hrana câinilor, a pisicilor și a peștilor ornamentali
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații. Articolul 10 alineatul (2) din Regulamentul (CE) nr. 1831/2003 prevede reevaluarea aditivilor autorizați în temeiul Directivei 70/524/CEE a Consiliului (2).

                     (2)

                     Substanța ponceau 4R a fost autorizată fără limită de timp, în conformitate cu Directiva 70/524/CEE, ca aditiv pentru hrana peștilor ornamentali, aparținând grupei „coloranți, inclusiv pigmenți” de la rubrica „alți coloranți”. De asemenea, substanța ponceau 4R a fost autorizată fără limită de timp ca aditiv pentru hrana câinilor și a pisicilor, aparținând grupei „coloranți, inclusiv pigmenți” de la rubrica „agenți coloranți autorizați prin norme comunitare pentru colorarea produselor alimentare”. Aditivul a fost ulterior înscris în Registrul aditivilor pentru hrana animalelor ca produs existent, în conformitate cu articolul 10 alineatul (1) litera (b) din Regulamentul (CE) nr. 1831/2003.

                     (3)

                     În conformitate cu articolul 10 alineatul (2) coroborat cu articolul 7 din Regulamentul (CE) nr. 1831/2003, s-a depus o cerere de reevaluare a substanței ponceau 4R ca aditiv în hrana peștilor ornamentali, a câinilor și a pisicilor. Solicitantul a cerut ca aditivul să fie clasificat în categoria „aditivi senzoriali” și în grupa funcțională „coloranți”. Cererea a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.

                     (4)

                     În avizul său din 6 martie 2018 (3), Autoritatea Europeană pentru Siguranța Alimentară (denumită în continuare „Autoritatea”) a concluzionat că, în condițiile de utilizare propuse, substanța ponceau 4R nu are efecte adverse asupra sănătății animalelor. A concluzionat, de asemenea, că expunerea prin inhalare la aditiv este considerată periculoasă pentru utilizatorul aditivului și că nu se poate trage nicio concluzie cu privire la potențialul iritant asupra pielii sau ochilor și asupra sensibilității pielii. Prin urmare, Comisia consideră că ar trebui luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. În conformitate cu Regulamentul (CE) nr. 429/2008 al Comisiei (4), în urma primei etape a evaluării riscurilor pentru mediu s-a concluzionat că substanța ponceau 4R, un aditiv destinat animalelor de la care nu se obțin alimente, este exceptat de la evaluare suplimentară, dată fiind probabilitatea mică de a avea vreun efect semnificativ asupra mediului, în condițiile în care în avizul Autorității menționat mai sus nu s-a identificat nicio dovadă științifică care să genereze îngrijorare. Totuși, Autoritatea a precizat, de asemenea, că pentru acest aditiv, care este autorizat și în alimente, în care funcția îndeplinită în hrana pentru animale este aceeași ca și în cazul alimentelor, nu ar mai fi necesară demonstrarea eficacității. Cu toate acestea, Autoritatea a solicitat o demonstrație suplimentară, având în vedere marea diversitate a hranei pentru animale. Solicitantul a demonstrat eficacitatea într-o matrice tipică de furaje pentru 50 mg/kg, însă a indicat, de asemenea, că pentru alte matrice (culoarea în hrana pentru animale de companie poate varia de la o culoare aproape albă până la maro închis) pot utiliza niveluri mai scăzute în special în matricele de culori deschise (solicitantul a furnizat în dosar anumite dovezi pentru utilizarea de niveluri mai scăzute). Întrucât nivelul maxim recomandat propus de autoritate pentru acest aditiv este similar cu nivelurile autorizate pentru alimente în diferite tipuri de produse, Comisia a considerat că există suficiente dovezi cu privire la eficacitatea acestei substanțe. Autoritatea nu consideră că sunt necesare cerințe specifice de monitorizare ulterioară introducerii pe piață. De asemenea, autoritatea a verificat raportul privind metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea substanței ponceau 4R arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui aditiv trebuie să fie autorizată, conform specificațiilor din anexa la prezentul regulament.

                     (6)

                     Deoarece nu există motive legate de siguranță care să impună aplicarea imediată a modificărilor condițiilor de autorizare a substanței în cauză, este adecvat să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizare
            Substanța specificată în anexă, aparținând categoriei „aditivi senzoriali” și grupei funcționale „coloranți” este autorizată ca aditiv în hrana animalelor în condițiile menționate în anexa respectivă.

            Articolul 2
            Măsuri tranzitorii

               (1)   Substanța specificată în anexă și preamestecurile care o conțin, care sunt produse și etichetate înainte de 13 august 2020 în conformitate cu normele aplicabile înainte de 13 februarie 2020, poate fi în continuare introdusă pe piață și utilizată până la epuizarea stocurilor existente.

               (2)   Materiile prime furajere și furajele combinate care conțin substanța menționată în anexă, care sunt produse și etichetate înainte de 13 februarie 2022 în conformitate cu normele aplicabile înainte de 13 februarie 2020 se pot introduce pe piață și utiliza în continuare, până la epuizarea stocurilor existente.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

            (3)  EFSA Journal 2018; 16(3):5222.

            (4)  Regulamentul (CE) nr. 429/2008 al Comisiei din 25 aprilie 2008 privind normele de punere în aplicare a Regulamentului (CE) nr. 1831/2003 al Parlamentului European și al Consiliului cu privire la pregătirea și prezentarea cererilor, precum și la evaluarea și autorizarea aditivilor din hrana animalelor (JO L 133, 22.5.2008, p. 1).

            ANEXĂ

                        Numărul de identificare al aditivului

                        Aditiv

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg de substanță activă/kg de hrană pentru animale completă cu un conținut de umiditate de 12 %

                           Categorie: aditivi senzoriali. Grup funcțional: Coloranți. (i) substanțe care colorează furajele ori le redau culoarea

                        2a124

                        Ponceau 4R

                           Compoziția aditivului

                        Ponceau 4R descris ca având sarea de sodiu drept principală componentă.
                        Formă solidă (pulbere sau granule)

                        Pisici

                        —

                        —

                        31

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție pentru ochi, de protecție pentru piele și de protecție bucală și respiratorie.

                        13 februarie 2030

                           Caracterizarea substanței active ca sare de sodiu

                        Ponceau 4R constă în principal din 2-hidroxi-1-(4-sulfonato1-naftilazo) naftalină-6,8-disulfonat trisodic și din materii colorante auxiliare împreună cu clorură de sodiu și/sau sulfat de sodiu drept componente principale incolore.
                        Sărurile de calciu și potasiu sunt, de asemenea, permise
                        Formula chimică: C20H11N2O10S3Na3

                        Formă solidă (pulbere sau granule) produsă prin sinteză chimică
                        Nr. CAS: 2611-82-7
                        Criterii de puritate

                                    —

                                    Substanțe colorante totale calculate ca sare de sodiu ≥ 80 % (analiză);

                                    —

                                    Substanță colorantă auxiliară ≤ 1 %;

                                    —

                                    Alți componenți organici decât substanțele colorante ≤ 0,5 %;

                                    —

                                    Amine aromatice primare nesulfonate (calculate ca anilină) ≤ 0,01 %.

                           Metoda analitică
                            (1)

                        Pentru cuantificarea conținutului total de substanțe colorante al ponceau 4R în aditivul furajer:
                        spectrofotometrie la 505 nm și titrare cu clorură de titan, astfel cum se descrie în Regulamentul (UE) nr. 231/2012 al Comisiei conform Compendiului combinat al FAO JECFA pentru specificațiile aditivilor alimentari (Metode de analiză vol. 4); și monografia nr. 11 (2011) „Ponceau 4R”.
                        Pentru cuantificarea ponceau 4R în hrana pentru animale:
                        cromatografie lichidă de înaltă performanță cuplată cu spectrometrie de masă în tandem (LC-MS/MS)

                        Câini

                        —

                        —

                        37

                           Categorie: aditivi senzoriali. Grup funcțional: Coloranți. (iii) substanțe care au un efect pozitiv asupra culorii peștilor sau păsărilor de ornament

                        2a124

                        Ponceau 4R

                           Compoziția aditivului

                        Ponceau 4R descris ca având sarea de sodiu drept principală componentă.
                        Formă solidă (pulbere sau granule)

                        Pești ornamentali

                        —

                        —

                        137

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție pentru ochi, de protecție pentru piele și de protecție bucală și respiratorie.

                        13 februarie 2030

                           Caracterizarea substanței active ca sare de sodiu

                        Ponceau 4R constă în principal din 2-hidroxi-1-(4-sulfonato1-naftilazo) naftalină-6,8-disulfonat trisodic și din materii colorante auxiliare împreună cu clorură de sodiu și/sau sulfat de sodiu drept componente principale incolore
                        Sărurile de calciu și potasiu sunt, de asemenea, permise
                        Formula chimică: C20H11N2O10S3Na3

                        Formă solidă (pulbere sau granule) produsă prin sinteză chimică
                        Nr. CAS: 2611-82-7
                        Criterii de puritate

                                    —

                                    Substanțe colorante totale calculate ca sare de sodiu ≥ 80 % (analiză);

                                    —

                                    Substanță colorantă auxiliară ≤ 1 %;

                                    —

                                    Alți componenți organici decât substanțele colorante ≤ 0,5 %;

                                    —

                                    Amine aromatice primare nesulfonate (calculate ca anilină) ≤ 0,01 %.

                        Metoda analitică (1)

                        Pentru cuantificarea conținutului total de substanțe colorante al ponceau 4R în aditivul furajer:
                        spectrofotometrie la 505 nm și titrare cu clorură de titan, astfel cum se descrie în Regulamentul (UE) nr. 231/2012 al Comisiei conform Compendiului combinat al FAO JECFA pentru specificațiile aditivilor alimentari (Metode de analiză vol. 4); și monografia nr. 11 (2011) „Ponceau 4R”.
                        Pentru cuantificarea ponceau 4R în hrana pentru animale:
                        cromatografie lichidă de înaltă performanță cuplată cu spectrometrie de masă în tandem (LC-MS/MS)

               (1)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2020/104 al Comisiei din 23 ianuarie 2020 de supunere la înregistrare a importurilor de anumite foi și rulouri din oțel inoxidabil laminate la cald originare din Republica Populară Chineză, din Taiwan și din Indonezia

text:
                  24.1.2020

                  RO

                  Jurnalul Oficial al Uniunii Europene

                  L 19/5

         REGULAMENTUL DE PUNERE ÎN APLICARE (UE) 2020/104 AL COMISIEI
         din 23 ianuarie 2020
         de supunere la înregistrare a importurilor de anumite foi și rulouri din oțel inoxidabil laminate la cald originare din Republica Populară Chineză, din Taiwan și din Indonezia
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 14 alineatul (5),
         după informarea statelor membre,
         întrucât:

                     (1)

                     La data de 12 august 2019, Comisia Europeană (denumită în continuare „Comisia”) a anunțat, printr-un aviz publicat în Jurnalul Oficial al Uniunii Europene (2) (denumit în continuare „avizul de deschidere”), deschiderea unei proceduri antidumping (denumită în continuare „procedura”) privind importurile în Uniune de anumite foi și rulouri din oțel inoxidabil laminate la cald, originare din Republica Populară Chineză (denumită în continuare „RPC”), din Taiwan și din Indonezia, în urma unei plângeri depuse la data de 28 iunie 2019 de Eurofer, Asociația Europeană a Oțelului (denumită în continuare „reclamantul”), în numele a patru producători din Uniune care reprezintă producția totală a Uniunii de anumite foi și rulouri din oțel inoxidabil laminate la cald.

                     (2)

                     La data de 10 octombrie 2019, Comisia a anunțat deschiderea unei proceduri antisubvenție cu privire la importurile în Uniune ale aceluiași produs originar din RPC și din Indonezia (3) (denumită în continuare „procedura antisubvenție paralelă”) în temeiul articolului 10 din Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (4) (denumit în continuare „regulamentul antisubvenție de bază”).

               1.   PRODUSUL ÎN CAUZĂ ȘI PRODUSUL SIMILAR

                     (3)

                     Produsul supus înregistrării (denumit în continuare „produsul în cauză”) este reprezentat de produsele laminate plate din oțeluri inoxidabile, chiar sub formă de rulouri (inclusiv produsele „tăiate la lungime” și „benzile înguste”), simplu laminate la cald, fiind excluse produsele nerulate, cu o lățime de 600 mm sau mai mult și cu o grosime de peste 10 mm. Aceste produse se încadrează în prezent la codurile SA 7219 11, 7219 12, 7219 13, 7219 14, 7219 22, 7219 23, 7219 24, 7220 11 și 7220 12. Aceste coduri SA sunt menționate doar cu titlu informativ.

               2.   CEREREA

                     (4)

                     Reclamantul solicitase deja în plângerea sa înregistrarea importurilor. La data de 31 octombrie 2019, reclamantul a depus o cerere de înregistrare separată referitoare la importurile care fac obiectul prezentei proceduri, în temeiul articolului 14 alineatul (5) din regulamentul de bază. Reclamantul a solicitat ca importurile produsului în cauză să fie supuse înregistrării, astfel încât ulterior să poată fi aplicate măsuri împotriva respectivelor importuri, începând cu data înregistrării lor. La 22 noiembrie și 10 decembrie 2019, au fost comunicate noi elemente în sprijinul acestei cereri.

                     (5)

                     La data de 14 noiembrie 2019, Marcegaglia Specialties (denumit în continuare „Marcegaglia”), un utilizator al produsului în cauză care cooperează în cadrul procedurii antidumping, a transmis observații privind cererea reclamantului de înregistrare a importurilor.

               3.   MOTIVE PENTRU ÎNREGISTRARE

                     (6)

                     În conformitate cu articolul 14 alineatul (5) din regulamentul de bază, Comisia poate să dea instrucțiuni autorităților vamale cu privire la luarea măsurilor corespunzătoare pentru a înregistra importurile, astfel încât să poată fi aplicate măsuri cu privire la aceste importuri de la data înregistrării lor. Importurile pot fi supuse înregistrării în urma unei cereri din partea industriei din Uniune care conține suficiente elemente de probă pentru a justifica o astfel de acțiune.

                     (7)

                     Potrivit reclamantului, înregistrarea este justificată deoarece produsul în cauză originar din RPC, din Taiwan și din Indonezia face obiectul unui dumping. Acesta a susținut că industria din Uniune înregistrează prejudicii importante cauzate de o creștere a importurilor la prețuri reduse care va compromite efectul corectiv al eventualelor taxe definitive, permițând constituirea de stocuri.

                     (8)

                     Comisia a examinat cererea în conformitate cu articolul 10 alineatul (4) din regulamentul de bază. Comisia a verificat dacă importatorii știau sau dacă ar fi trebuit să știe despre existența dumpingului în ceea ce privește amploarea acestuia și prejudiciul pretins sau constatat. Ea a analizat, de asemenea, dacă s-a înregistrat o nouă creștere substanțială a importurilor care, ținând seama de perioada în care a avut loc, de volumul său și de alte circumstanțe, este de natură să compromită grav efectul corectiv al taxei antidumping definitive care trebuie să fie aplicată.

               3.1.   Cunoașterea de către importatori a existenței dumpingului, a amplorii acestuia și a prejudiciului pretins

                     (9)

                     Avizul de deschidere pentru prezenta procedură, publicat la 12 august 2019, a evidențiat faptul că marjele de dumping calculate sunt semnificative pentru toate țările. În ansamblu, și dată fiind amploarea marjelor de dumping pretinse, cuprinse între 15,1 % și 54,3 %, elementele de probă furnizate în plângere sunt suficiente în acest stadiu pentru a susține faptul că producătorii-exportatori practică dumpingul.

                     (10)

                     Plângerea a furnizat, de asemenea, suficiente elemente de probă privind prejudiciul pretins care afectează industria din Uniune, inclusiv o scădere a cotei de piață și o evoluție negativă a altor indicatori-cheie de performanță ai industriei din Uniune.

                     (11)

                     Prin publicarea în Jurnalul Oficial al Uniunii Europene, avizul de deschidere este un document public, accesibil tuturor importatorilor. Mai mult, în calitate de părți interesate în cadrul anchetei, importatorii au acces la versiunea neconfidențială a plângerii și la dosarul neconfidențial. Prin urmare, Comisia a considerat că, din aceste motive, importatorii, care sunt profesioniști cu experiență, știau sau ar fi trebuit să știe de existența practicilor de dumping pretinse, de amploarea acestora și de prejudiciul pretins (5).

                     (12)

                     Astfel, aceasta a concluzionat că primul criteriu privind înregistrarea a fost îndeplinit.

               3.2.   O nouă creștere substanțială a importurilor

                     (13)

                     Comisia a analizat acest criteriu pe baza datelor statistice disponibile în baza de date Surveillance 2, în conformitate cu informațiile colectate privind produsul în cauză. La analiza volumelor importurilor în scopul cererii de înregistrare, au fost disponibile date statistice complete până în luna noiembrie 2019, inclusiv. Comisia a considerat că este necesar să se țină seama de nivelul importurilor înregistrat începând din august 2019, luna în care a fost deschisă ancheta, și până la cea mai recentă perioadă, și anume noiembrie 2019, și că volumele respective ar trebui să fie comparate cu volumele importurilor înregistrate în perioada de anchetă. S-a considerat că nu este adecvat să se compare nivelurile importurilor înregistrate în perioada august 2019 - noiembrie 2019 cu nivelurile importurilor înregistrate în cursul acelorași luni din anul precedent întrucât nu existau la dosar indicii conform cărora importurile de anumite foi și rulouri din oțel inoxidabil laminate la cald fac obiectul unor fluctuații sezoniere. Importurile din țările în cauză au evoluat după cum urmează:

                        Volumele importurilor din țările în cauză (tone)

                                 Origine

                                 Ancheta Perioada (PA)

                                    Media lunară

                                 După deschiderea anchetei (*1)

                                    Media lunară

                                 Δ
                                 PA – după deschiderea anchetei

                                    RPC

                                 220 705

                                 18 392

                                 110 568

                                 27 642

                                 + 50 %

                                    Indonezia

                                 107 107

                                 8 926

                                 9 011

                                 2 253

                                 -75 %

                                    Taiwan

                                 36 542

                                 3 045

                                 13 932

                                 3 483

                                 + 14 %

                                    Țările în cauză

                                 364 354

                                 30 363

                                 133 511

                                 33 378

                                 + 10 %

                     (14)

                     Pe baza acestor date statistice, Comisia a constatat că volumul lunar mediu al importurilor de anumite foi și rulouri din oțel inoxidabil laminate la cald din țările în cauză către Uniune în perioada septembrie 2019-noiembrie 2019, și anume după deschiderea procedurii, a fost cu 10 % mai mare decât volumul lunar mediu al importurilor către Uniune din perioada de anchetă.

                     (15)

                     În anchetele care implică mai multe țări în cauză, cumularea importurilor din aceste țări în scopul analizei descrise în considerentele de mai sus depinde de decizia Comisiei de a cumula importurile respective în ancheta aferentă. Comisia a remarcat, de asemenea, că în hotărârea sa din cauza Stemcor, Tribunalul a statuat că „o nouă creștere substanțială a importurilor” în sensul articolului 10 alineatul (4) litera (d) din regulamentul de bază trebuie să fie evaluată în ansamblu pentru a determina dacă importurile, luate în ansamblu, sunt de natură să compromită grav efectul corectiv al taxelor definitive și să cauzeze, astfel, un prejudiciu suplimentar industriei din Uniune, fără a lua în considerare poziția individuală și subiectivă a importatorilor în cauză (6). Astfel cum reiese din tabelul de mai sus, este de necontestat faptul că importurile cumulate din țările în cauză au înregistrat o nouă creștere suplimentară substanțială.

                     (16)

                     Marcegaglia a susținut că cererea transmisă de reclamant nu a evidențiat o nouă creștere substanțială a importurilor și că o astfel de creștere este improbabilă deoarece contingentele tarifare de salvgardare (denumite în continuare „contingentele”) aplicabile anumitor produse din oțel (7), care acoperă, printre altele, produsul în cauză, sunt stabilite, pentru fiecare dintre țările în cauză, la niveluri care se situează cu mult sub volumele de export observate în cursul perioadei de anchetă. Orice cantitate importată peste contingente face obiectul unei taxe de salvgardare de 25 %. Prin urmare, conform Marcegaglia, importurile produsului în cauză ar putea scădea până la nivelul stabilit prin contingente, care este cu 25 % sub volumul importurilor observate în perioada de anchetă. Marcegaglia a adăugat că, în pofida faptului că în iulie și august 2019 sau, în general, în orice altă lună, volumul importurilor ar fi depășit (eventual) aceste medii lunare, acest fapt nu ar trebui să justifice concluzia conform căreia importurile sunt susceptibile să crească.

                     (17)

                     Comisia reamintește faptul că contingentele în cauză sunt contingente tarifare, care prevăd că un import ce depășește pragul stabilit de acestea nu este interzis, dar face obiectul unei taxe ad valorem suplimentare de 25 %. Aceasta înseamnă că importatorii sunt autorizați să importe volume care depășesc cu mult pragurile aplicabile, sub rezerva achitării taxei de salvgardare. În orice caz, faptul că produsul în cauză este supus unor contingente tarifare este legat de necesitatea evitării unui prejudiciu grav pentru industria din Uniune. Aceeași creștere a importurilor după deschiderea prezentei anchete poate determina necesitatea colectării retroactive a eventualelor taxe din pricina prejudiciului important constatat și necesitatea unei căi de atac eficiente. În plus, având în vedere marjele de dumping și de prejudiciu care au fost estimate de către reclamant (a se vedea considerentul 30 de mai jos), taxa de salvgardare de 25 % poate să nu fie suficientă pentru a remedia în întregime efectele dumpingului și ale prejudiciului. Prin urmare, o taxă de 25 % nu-i va descuraja, foarte probabil, pe importatori să importe cantități suplimentare.

                     (18)

                     Ca răspuns la observațiile transmise de Marcegaglia, Comisia reamintește, de asemenea, faptul că prezentul regulament se referă la înregistrarea importurilor și nu aduce atingere deciziei privind colectarea sau nu a taxelor antidumping, care este luată doar în etapa instituirii măsurilor definitive.

                     (19)

                     Prin urmare, având în vedere noua creștere substanțială a importurilor din țările în cauză, Comisia a concluzionat că este îndeplinit și al doilea criteriu de înregistrare.

               3.3.   Compromiterea efectului corectiv al taxei

                     (20)

                     Comisia dispune, în această etapă, de suficiente elemente de probă conform cărora un prejudiciu suplimentar a fost deja cauzat de creșterea continuă a importurilor la prețuri în continuă scădere.

                     (21)

                     Astfel cum s-a stabilit în considerentele 14 și 15, există suficiente elemente de probă care indică o creștere substanțială a importurilor produsului în cauză.

                     (22)

                     În plus, nu există la dosar elemente de probă conform cărora prețurile de import ar fi crescut de la deschiderea anchetei. Dimpotrivă, conform bazei de date Surveillance 2, disponibilă publicului larg, valoarea unitară medie a produsului în cauză provenit din importurile din țările în cauză a fost cu 1 % mai mică în perioada august - noiembrie 2019 în comparație cu perioada de anchetă.

                     (23)

                     De asemenea, în cererea sa de înregistrare, reclamantul a indicat faptul că deteriorarea rapidă a situației industriei din Uniune observată în plângere în cea de a doua jumătate a anului 2018 a continuat în prima jumătate a anului 2019, cu o scădere suplimentară a nivelurilor de producție și o creștere a subcotării exercitate de importuri. În cererea sa, reclamantul a furnizat, de asemenea, elemente de probă care arată că situația s-a înrăutățit de atunci, indicând printre altele patru anunțuri importante privind diferite tipuri de restructurare publicate de către diverși producători din Uniune începând cu iulie 2019, care au afectat locurile de muncă ale sute de membri ai personalului lor.

                     (24)

                     Pe această bază, perioada producerii noii creșteri substanțiale a importurilor, astfel cum se explică în considerentele 14 și 15 compromite deja în mod grav efectul corectiv al oricărei taxe definitive, cu excepția cazului în care o astfel de taxă ar fi aplicată retroactiv.

                     (25)

                     Prin urmare, Comisia a concluzionat că a fost îndeplinit și cel de-al treilea criteriu pentru înregistrare în ceea ce privește partea din cerere care se referă la dumping.

               4.   PROCEDURA

                     (26)

                     În consecință, Comisia a concluzionat că există suficiente elemente de probă pentru a justifica supunerea la înregistrare a importurilor produsului în cauză, în conformitate cu articolul 14 alineatul (5) din regulamentul de bază.

                     (27)

                     Toate părțile interesate sunt invitate să își prezinte în scris punctele de vedere și să pună la dispoziție elemente de probă în sprijinul acestora. În plus, Comisia poate audia părțile interesate, cu condiția ca acestea să prezinte o solicitare scrisă din care să reiasă că au motive speciale în baza cărora ar trebui să fie audiate.

               5.   ÎNREGISTRAREA

                     (28)

                     În temeiul articolului 14 alineatul (5) din regulamentul de bază, importurile de produs în cauză trebuie să facă obiectul unei înregistrări pentru a se garanta că, în cazul în care ancheta ar avea ca rezultat constatări care conduc la instituirea unor taxe antidumping și/sau compensatorii, taxele respective pot fi percepute retroactiv pentru importurile înregistrate, dacă sunt îndeplinite condițiile necesare, în conformitate cu dispozițiile legale aplicabile.

                     (29)

                     Orice eventuală taxă viitoare ar fi stabilită în funcție de constatările prezentei anchete. În această etapă, nu este posibil să se estimeze cuantumul eventualei taxe.

                     (30)

                     În ceea ce privește importurile din RPC, afirmațiile din plângerea prin care solicită deschiderea unei anchete antidumping estimează o marjă de dumping medie de 54,3 % și o marjă de subcotare medie de 29,1 % pentru produsul în cauză. Cuantumul eventualei taxe viitoare ar putea fi stabilit la valoarea cea mai scăzută a nivelurilor respective, și anume la 29,1 %, ca proporție din valoarea CIF la import a produsului în cauză. Cu toate acestea, în cazul în care Comisia constată că sunt îndeplinite condițiile prevăzute la articolul 7 alineatul (2a) și la articolul 7 alineatul (2b) din regulamentul de bază, și anume că marja de dumping poate fi considerată a reflecta prejudiciul suferit de industria din Uniune, cuantumul eventualei taxe viitoare ar putea fi stabilit la nivelul marjei de dumping de 54,3 %, în conformitate cu articolul 9 alineatul (4) din regulamentul de bază. În ceea ce privește importurile din Indonezia, afirmațiile din plângerea prin care solicită deschiderea unei anchete antidumping estimează o marjă de dumping medie de 32,2 % și o marjă de subcotare medie de 39,8 % pentru produsul în cauză. Cuantumul eventualei taxe viitoare este stabilit la valoarea cea mai scăzută a nivelurilor respective, și anume la 32,2 % ca proporție din valoarea CIF la import a produsului în cauză. În cazul în care Comisia constată că sunt îndeplinite condițiile prevăzute la articolul 7 alineatul (2a) și la articolul 7 alineatul (2b) din regulamentul de bază, și anume că marja de dumping poate fi considerată a reflecta prejudiciul suferit de industria din Uniune, cuantumul eventualei taxe viitoare ar putea fi stabilit la nivelul marjei de dumping. În ceea ce privește importurile din Taiwan, afirmațiile din plângerea prin care solicită deschiderea unei anchete antidumping estimează o marjă de dumping medie de 15,1 % și o marjă de subcotare medie de 20,7 % pentru produsul în cauză. Cuantumul eventualei taxe viitoare este stabilit la valoarea cea mai scăzută a nivelurilor respective, și anume la 15,1 % ca proporție din valoarea CIF la import a produsului în cauză.

               6.   PRELUCRAREA DATELOR CU CARACTER PERSONAL

                     (31)

                     Orice date cu caracter personal colectate în contextul acestei înregistrări vor fi tratate în conformitate cu Regulamentul (UE) 2018/1725 al Parlamentului European și al Consiliului (8),

               ADOPTĂ PREZENTUL REGULAMENT:

            Articolul 1
            Autoritățile vamale sunt invitate, în temeiul articolului 14 alineatul (5) din Regulamentul (UE) 2016/1036, să ia măsurile corespunzătoare pentru a înregistra importurile în Uniune de produse laminate plate din oțeluri inoxidabile, chiar sub formă de rulouri (inclusiv produsele „tăiate la lungime” și „benzile înguste”), simplu laminate la cald, fiind excluse produsele nerulate, cu o lățime de 600 mm sau mai mult și cu o grosime de peste 10 mm, încadrate în prezent la codurile SA 7219 11, 7219 12, 7219 13, 7219 14, 7219 22, 7219 23, 7219 24, 7220 11 și 7220 12 și originare din Republica Populară Chineză, din Taiwan și din Indonezia.
            Înregistrarea expiră după nouă luni de la data intrării în vigoare a prezentului regulament.
            Toate părțile interesate sunt invitate să își prezinte în scris punctele de vedere, să furnizeze elemente de probă în sprijinul acestora sau să solicite să fie audiate în termen de 21 de zile de la data publicării prezentului regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în fiecare stat membru.

            Adoptat la Bruxelles, 23 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 21.

            (2)  Aviz de deschidere a unei proceduri antidumping privind importurile de anumite foi și rulouri din oțel inoxidabil laminate la cald originare din Republica Populară Chineză, Taiwan și Indonezia (2019/C 269 I/01) (JO C 269, 12.8.2019, p. 1).

            (3)  Aviz de deschidere a unei proceduri antisubvenție privind importurile de anumite foi și rulouri din oțel inoxidabil laminate la cald originare din Republica Populară Chineză și din Indonezia (2019/C 342/09) (JO C 342, 10.10.2019, p. 18).

            (4)  JO L 176, 30.6.2016, p. 55.

            (5)  A se vedea hotărârea Tribunalului (Camera a doua) din 8 mai 2019 în cauza T-749/16, Stemcor/Comisia Europeană, punctul 56.

            (*1)  August 2019-noiembrie 2019.

            Sursă: Baza de date Surveillance 2.

            (6)  Hotărârea Tribunalului (Camera a doua) din 8 mai 2019 în cauza T-749/16, Stemcor/Comisia Europeană, punctul 86.

            (7)  Regulamentul de punere în aplicare (UE) 2019/159 al Comisiei din 31 ianuarie 2019 de instituire a unor măsuri de salvgardare definitive împotriva importurilor de anumite produse siderurgice (JO L 31, 1.2.2019, p. 27), astfel cum a fost modificat prin Regulamentul de punere în aplicare (UE) 2019/1590 al Comisiei (JO L 248, 27.9.2019, p. 28).

            (8)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).


title: Regulamentul de punere în aplicare (UE) 2020/148 al Comisiei din 3 februarie 2020 privind autorizarea clorhidratului de robenidină (Robenz 66G) ca aditiv furajer pentru hrana puilor pentru îngrășat și de modificare a Regulamentului (CE) nr. 1800/2004 (titularul autorizației: Zoetis SA) (Text cu relevanță pentru SEE)

text:
                  5.2.2020

                  RO

                  Jurnalul Oficial al Uniunii Europene

                  L 33/1

         REGULAMENTUL DE PUNERE ÎN APLICARE (UE) 2020/148 AL COMISIEI
         din 3 februarie 2020
         privind autorizarea clorhidratului de robenidină (Robenz 66G) ca aditiv furajer pentru hrana puilor pentru îngrășat și de modificare a Regulamentului (CE) nr. 1800/2004 (titularul autorizației: Zoetis SA)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații. Articolul 10 alineatul (2) din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).

                     (2)

                     Prepararea clorhidratului de robenidină (Robenz 66G) a fost autorizată, în conformitate cu Directiva 70/524/CEE, ca aditiv furajer pentru hrana puilor pentru îngrășat prin Regulamentul (CE) nr. 1800/2004 al Comisiei (3). Preparatul respectiv a fost ulterior înscris în Registrul aditivilor pentru hrana animalelor ca produs existent, în conformitate cu articolul 10 alineatul (1) din Regulamentul (CE) nr. 1831/2003.

                     (3)

                     În conformitate cu articolul 10 alineatul (2) din Regulamentul (CE) nr. 1831/2003, coroborat cu articolul 7 din același regulament, a fost depusă o cerere pentru reevaluarea clorhidratului de robenidină (Robenz 66G) ca aditiv furajer pentru hrana puilor pentru îngrășat. Solicitantul a cerut ca aditivul respectiv să fie clasificat în categoria de aditivi „coccidiostatice și histomonostatice”. Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                     (4)

                     În avizul său din 24 ianuarie 2019 (4), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, clorhidratul de robenidină (Robenz 66G) nu are efecte adverse asupra sănătății animalelor, asupra sănătății umane sau asupra mediului. Autoritatea a considerat că aditivul are potențialul de a controla în mod eficient coccidioza la puii pentru îngrășat. Autoritatea a considerat că este necesară o monitorizare pe teren după introducerea pe piață a Eimeria spp., de preferință în ultima parte a perioadei de autorizare. În plus, autoritatea a verificat raportul privind metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea clorhidratului de robenidină (Robenz 66G) arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui autorizată, astfel cum se specifică în anexa la prezentul regulament.

                     (6)

                     Ca urmare a acestei reevaluări, Regulamentul (CE) nr. 1800/2004 ar trebui modificat în consecință.

                     (7)

                     Deoarece niciun motiv legat de siguranță nu impune aplicarea imediată a modificărilor condițiilor de autorizare, este oportun să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

                     (8)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Preparatul specificat în anexă, aparținând categoriei de aditivi „coccidiostatice și histomonostatice”, este autorizat ca aditiv în hrana animalelor, în condițiile prevăzute în respectiva anexă.

            Articolul 2
            Regulamentul (CE) nr. 1800/2004 se modifică după cum urmează:

                        1.

                        Articolul 2 se elimină.

                        2.

                        Anexa se elimină.

            Articolul 3
            Preparatul specificat în anexă și hrana pentru animale care îl conține, care sunt produse și etichetate înainte de 25 august 2020 în conformitate cu normele aplicabile înainte de 25 februarie 2020, pot continua să fie introduse pe piață și utilizate până la epuizarea stocurilor existente.

            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

            (3)  Regulamentul (CE) nr. 1800/2004 al Comisiei din 15 octombrie 2004 privind autorizarea pe o perioadă de 10 ani a utilizării în hrana animalelor a aditivului „Cycostat 66G” aparținând grupei coccidiostaticelor și altor substanțe medicamentoase (JO L 317, 16.10.2004, p. 37).

            (4)  EFSA Journal 2019; 17(3):5613.

            ANEXĂ

                           Numărul de identificare al aditivului

                           Numele titularului autorizației

                           Aditiv (denumire comercială)

                           Compoziție, formulă chimică, descriere

                           Specii sau categorii de animale

                           Vârstă maximă

                           Conținut minim

                           Conținut maxim

                           Alte dispoziții

                           Sfârșitul perioadei de autorizare

                           Limitele maxime de reziduuri (LMR) în produsele alimentare de origine animală relevante

                           mg de substanță activă/kg de hrană completă pentru animale cu un conținut de umiditate de 12 %

                           Categoria aditivului: Coccidiostatice și histomonostatice

                        5a758

                        Zoetis SA

                        Clorhidrat de
                        robenidină
                        (Robenz 66G)

                        Compoziția aditivului:
                        Clorhidrat de robenidină: 66 g/kg
                        Lignosulfonat: 40 g/kg
                        Sulfat de calciu dihidratat: 894 g/kg

                        Pui pentru îngrășat

                        —

                        36

                        36

                                    1.

                                    Utilizarea aditivului interzisă cu cel puțin cinci zile înainte de sacrificare.

                                    2.

                                    Aditivul se încorporează în furajele combinate sub formă de preamestec.

                                    3.

                                    Aditivul nu trebuie amestecat cu alte coccidiostatice.

                                    4.

                                    Titularul autorizației efectuează programe de monitorizare pentru: rezistență la bacterii și la Eimeria spp.

                                    5.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a aborda riscurile potențiale care rezultă din utilizarea lor. În cazul în care riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează purtând echipament individual de protecție.

                        25 februarie 2030

                        800 μg clorhidrat de robenidină/kg de ficat proaspăt.
                        350 μg clorhidrat de robenidină/kg de rinichi proaspăt.
                        200 μg clorhidrat de robenidină/kg de mușchi proaspăt.
                        1 300  μg clorhidrat de robenidină/kg de piele/grăsime proaspătă.

                        Substanța activă:
                        Clorhidrat de robenidină, C15H13Cl2N5
                           .HCl,
                        1,3-bis[(p-clorobenzilidenă) amino]-
                        clorhidrat de guanidină (97 %)
                        Numărul CAS: 25875-50-7,
                        Impurități asociate:

                                    —

                                    N,N’,N”-tris[(p-clorobenzilidenă) amino]guanidină (TRIS) ≤ 0,5 %

                                    —

                                    bis-(4-clorobenzilidenă)hidrazină (AZIN) ≤ 0,5 %

                                    —

                                    impurități necunoscute ≤ 1 % (impurități individuale necunoscute ≤ 0,2 %)

                           Metoda analitică
                            (1)

                        Pentru cuantificarea clorhidratului de robenidină în aditivul furajer și în preamestecuri: Cromatografie cu lichid de înaltă performanță cuplată cu detecție cu ultraviolete (HPLC-UV)
                        Pentru cuantificarea clorhidratului de robenidină în hrana pentru animale: Cromatografie lichidă de înaltă performanță, utilizând un detector de radiații UV (HPLC‐UV) – Regulamentul (CE) nr. 152/2009 al Comisiei
                        Pentru cuantificarea clorhidratului de robenidină în țesuturi: Cromatografie cu lichid de înaltă performanță cu fază inversată cuplată cu un spectrometru de masă cu triplu cuadrupol (RP-HPLC-MS/MS) sau cu orice metode echivalente care respectă cerințele stabilite în Decizia 2002/657/CE a Comisiei.

               (1)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de Punere în Aplicare (UE) 2020/149 al Comisiei din 4 februarie 2020 privind reînnoirea autorizației pentru Saccharomyces cerevisiae CNCM I-1077 ca aditiv furajer pentru miei și cai și de abrogare a Regulamentelor (CE) nr. 1293/2008 și (CE) nr. 910/2009 (titularul autorizației Danstar Ferment AG reprezentat în Uniune prin Lallemand SAS) (Text cu relevanță pentru SEE)

text:
                  5.2.2020

                  RO

                  Jurnalul Oficial al Uniunii Europene

                  L 33/5

         REGULAMENTUL DE PUNERE ÎN APLICARE (UE) 2020/149 AL COMISIEI
         din 4 februarie 2020
         privind reînnoirea autorizației pentru Saccharomyces cerevisiae CNCM I-1077 ca aditiv furajer pentru miei și cai și de abrogare a Regulamentelor (CE) nr. 1293/2008 și (CE) nr. 910/2009 (titularul autorizației Danstar Ferment AG reprezentat în Uniune prin Lallemand SAS)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare și de reînnoire a unei astfel de autorizații.

                     (2)

                     Preparatul Saccharomyces cerevisiae CNCM I-1077 a fost autorizat timp de 10 ani a aditiv furajer pentru miei prin Regulamentul (CE) nr. 1293/2008 al Comisiei (2) și ca aditiv furajer pentru cai prin Regulamentul (CE) nr. 910/2009 al Comisiei (3).

                     (3)

                     Titularul autorizației respective a depus o cerere pentru reînnoirea autorizației preparatului de Saccharomyces cerevisiae CNCM I-1077 ca aditiv furajer pentru hrana mieilor și a cailor, solicitându-se ca aditivul să fie clasificat în categoria de aditivi „aditivi zootehnici”. Cererea respectivă a fost însoțită de informațiile și de documentele necesare în temeiul articolului 14 alineatul (2) din Regulamentul (CE) nr. 1831/2003.

                     (4)

                     Autoritatea Europeană pentru Siguranța Alimentară (denumită în continuare „Autoritatea”) a concluzionat în avizul ei din 26 februarie 2019 (4) că solicitantul a furnizat date care demonstrează că aditivul respectă condițiile de autorizare. Autoritatea a concluzionat că Saccharomyces cerevisiae CNCM I-1077 rămâne sigur în condițiile de utilizare autorizate pentru animalele vizate, pentru consumatori, pentru utilizatori și pentru mediu. De asemenea, Autoritatea a concluzionat că aditivul este considerat iritant pentru ochi. Prin urmare, Comisia consideră că ar trebui luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului.

                     (5)

                     Evaluarea preparatului Saccharomyces cerevisiae CNCM I-1077 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, autorizarea acestui aditiv ar trebui să fie reînnoită, conform specificațiilor din anexa la prezentul regulament.

                     (6)

                     Ca o consecință a reînnoirii autorizării preparatului Saccharomyces cerevisiae CNCM I-1077 ca aditiv în hrana animalelor în condițiile prevăzute în anexa la prezentul regulament, Regulamentele (CE) nr. 1293/2008 și (CE) nr. 910/2009 trebuie abrogate.

                     (7)

                     Întrucât niciun motiv de siguranță nu impune aplicarea imediată a modificărilor aduse de prezentul regulament, este oportun să se prevadă o perioadă de tranziție pe parcursul căreia stocurile existente de preparat Saccharomyces cerevisiae CNCM I-1077, care sunt în conformitate cu dispozițiile aplicabile înainte de data intrării în vigoare a prezentului regulament, pot continua să fie introduse pe piață și utilizate până la epuizare.

                     (8)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizarea aditivului menționat în anexă, aparținând categoriei „aditivi zootehnici” și grupelor funcționale „stabilizatori ai florei intestinale” pentru miei și „promotori de digestibilitate” pentru cai, se reînnoiește sub rezerva îndeplinirii condițiilor prevăzute în anexa respectivă.

            Articolul 2
            Regulamentele (CE) nr. 1293/2008 și (CE) nr. 910/2009 se abrogă.

            Articolul 3
            Preparatul Saccharomyces cerevisiae CNCM I-1077, astfel cum este prevăzut în Regulamentul (CE) nr. 910/2009, preamestecurile și furajele combinate care conțin substanța respectivă, care sunt produse și etichetate înainte de 25 februarie 2020 în conformitate cu normele aplicabile înainte de 25 februarie 2020, pot continua să fie introduse pe piață și să fie utilizate până la epuizarea stocurilor existente.

            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Regulamentul (CE) nr. 1293/2008 al Comisiei din 18 decembrie 2008 privind autorizarea unei noi utilizări a Saccharomyces cerevisiae CNCM I-1077 (Levucell SC20 și Levucell SC10 ME) ca aditiv furajer (JO L 340, 19.12.2008, p. 38).

            (3)  Regulamentul (CE) nr. 910/2009 al Comisiei din 29 septembrie 2009 privind autorizarea unei noi utilizări a preparatului de Saccharomyces cerevisiae CNCM I-1077 ca aditiv pentru hrana cailor (titularul autorizației Danstar Ferment AG reprezentat în Uniune prin Lallemand SAS) (JO L 257, 30.9.2009, p. 7).

            (4)  Jurnalul EFSA 2019;17(3):5639.

            ANEXĂ

                        Numărul de identificare al aditivului

                        Numele titularului autorizației

                        Aditiv

                        Compoziția, formula chimică, descrierea, metoda de analiză

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        CFU/kg de hrană completă pentru animale cu un conținut de umiditate de 12 %

                           Categoria aditivilor zootehnici. Grup funcțional: promotori de digestibilitate

                        4b1711

                        Danstar Ferment AG reprezentată de Lallemand SAS

                           Saccharomyces cerevisiae CNCM I-1077

                           Compoziția aditivului

                        Preparat de Saccharomyces cerevisiae CNCM I-1077 conținând minimum:

                                    —

                                    1 × 1010 CFU/g de aditiv (formă acoperită);

                                    —

                                    2 × 1010 CFU/g de aditiv (formă neacoperită).

                           Caracterizarea substanței active

                        Celule viabile de Saccharomyces cerevisiae CNCM I-1077

                           Metoda analitică
                            (1)

                        Enumerare: metoda turnării pe placă utilizând agar care conține cloramfenicol, glucoză și extract de drojdie (EN15789: 2009)
                        Identificare: metoda reacției în lanț a polimerazei (PCR) (CEN/TS 15790: 2008)

                        Cai

                        -

                        3,0 × 109

                        -

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea acestora. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție a ochilor.

                        25.2.2030

                           Categoria aditivilor zootehnici. Grup funcțional: stabilizatori ai florei intestinale

                        4b1711

                        Danstar Ferment AG reprezentată de Lallemand SAS

                           Saccharomyces cerevisiae CNCM I-1077

                           Compoziția aditivului

                        Preparat de Saccharomyces cerevisiae CNCM I-1077 conținând minimum:

                                    —

                                    1 × 1010 CFU/g de aditiv (formă acoperită);

                                    —

                                    2 × 1010 CFU/g de aditiv (formă neacoperită);

                           Caracterizarea substanței active

                        Celule viabile de Saccharomyces cerevisiae CNCM I-1077

                           Metoda analitică
                            (1)

                        Enumerare: metoda turnării pe placă utilizând agar care conține cloramfenicol, glucoză și extract de drojdie (EN15789: 2009)
                        Identificare: metoda reacției în lanț a polimerazei (PCR) (CEN/TS 15790: 2008)

                        Miei

                        -

                        3,0 × 109

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea acestora. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție a ochilor.

                        25.2.2030

               (1)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports